‘Parlement is geen kleuterskool,’ sê Zuma aan opposisieZuma in die parlement. Foto: Twitter Zuma het aan die DA en EFF gesê hulle is ŉ verleentheid en dat hulle nooit verby ’n sekere deel van die nasionale stemme sal groei nie. “Dit is die probleem van die partye wat aan politieke armoede ly. Hulle het geen wesenlike politieke kwessies om in die parlement te opper nie, dit is die probleem. Hulle spring op enigiets wat vorendag kom en dit word ’n slagspreuk,” het Zuma gesê in sy reaksie op die debat oor die presidensie se begrotingsrede in die Nasionale Vergadering. Zuma het gesê hy kan nie op talle opposisie-LP’s se striemende toesprake antwoord nie, aangesien hulle niks met “substansie” sê nie. Hy het ŉ beroep gedoen op die opposisie om meer respek te toon vir die parlement. “Julle kan nie ŉ jaar afsluit deur die huis van een man te bespreek nie. Net een man, ŉ huis, net ŉ huis,” het Zuma gesê in reaksie op die EFF se veldtog dat Zuma moet betaal vir die opgraderings aan sy Nkandla-woning in KwaZulu-Natal. “Julle kan nie die parlement net as ŉ ander plek beskou, asof dit ŉ kleuterskool is nie. Dit is ŉ ernstige saak. Ons het te doen met die land. Dit is dieselfde as toe ons vir bevryding geveg het. Ons moet Suid-Afrika ten goede verander en ’n beter land maak. En ons kan dit nie doen deur die manier waarop ons ons gedra nie. Ek pleit by julle: Kom ons verander, kom ons respekteer die reëls, kom ons respekteer die voorsittende beamptes, kom ons respekteer mekaar. Dit is absoluut belangrik. Kom ons opper kwessies met waardigheid.”